**С П Р А В К А**

за отразяване на постъпилите предложения при общественото обсъждане в периода 11.02.2020 г. – 12.03.2020 г. по реда на чл. 26, ал. 3 от Закона за нормативните актове на документи относно проект на Наредба за изменение и допълнение на Наредба № 60 от 24.04.2009 г. за одобряване типа на нови моторни превозни средства и техните ремаркета (обн., ДВ, бр. 40 от 2009 г., изм. и доп., бр. 75 от 2012 г., бр. 77 от 2013 г., бр. 17 от 2015 г., бр. 69 от 2016 г., бр. 1 от 2017 г., бр. 53 от 2018 г., бр. 39 и 55 от 2019 г.)

| **№** | **Изготвил становището** | **Съдържание на становището** | **Отразяване на становището** | **Мотиви** |
| --- | --- | --- | --- | --- |
| 1. | „Технотест“ АД | 1. В Наредба № 60/2009 г. не е въведено Допълнение 2 от приложение IV към Директива 2007/46/ЕО, във връзка с чл. 24 по процедурата за индивидуални одобрения.  2. Допълнение 2 от приложение IV към Директива 2007/46/ЕО въвежда изискванията на Регламент (ЕС) № 183/2011 г. на Комисията, в сила от 26.02.2012 г.  3. Съгласно § 16 от Преходните и заключителни разпоредби на Наредба № 60/2009 г., тя се издава на основание чл. 138, ал. 4 от Закона за движението по пътищата (ЗДвП).  4. Чл. 138, ал. 4 от ЗДвП: „Министърът на транспорта, информационните технологии и съобщенията издава наредби за условията и реда за одобряване на типа на нови пътни превозни средства, системи, компоненти и отделни технически възли, за индивидуално одобряване на нови превозни средства, както и наредби за осигуряване на прилагането на регламенти на Европейския съюз в областта на одобряването на типа на превозните средства.  5. Следователно, на основание чл. 138, ал. 4 от ЗДвП, би трябвало с Проект на Наредба за изменение и допълнение на Наредба № 60/2009 г., да се осигури прилагането на Регламент (ЕС) № 183/2011 г. на Комисията, т.е. въвеждането на Допълнение 2 от приложение IV към Директива 2007/46/ЕО в Наредба № 60/2009 година.  6. В мотивите към Проекта на Наредба за изменение и допълнение на Наредба № 60/2009 г. е записано: „С проекта на наредба в националното законодателство не се въвеждат разпоредби на актове на Европейския съюз“.  7. В официалния сайт на Европейския съюз (https://ec.europa.eu/info/law/law-making-process/applying-eu-law\_bg) е записано:  „Правото на ЕС и неговото прилагане  • регламентите и решенията автоматично стават задължителни в целия ЕС на датата на влизането им в сила  • директивите трябва да бъдат включени от държавите от Съюза в националното им законодателство  Регламенти и решения  Националните органи трябва да осигурят правилното им прилагане.  Директиви  Всяка директива съдържа краен срок, до който страните от ЕС трябва да включат нейните разпоредби в националното си законодателство и да информират Комисията за това.  Комисията помага на държавите членки да прилагат правилно всички закони на ЕС. Тя предлага онлайн информация, планове за прилагане, документи с насоки и организира срещи на експертни групи.“ | 1. Не се приема.  2. Не се приема.  3. Не се приема.  4. Не се приема.  5. Не се приема.  6. Не се приема.  7. Не се приема. | 1. В приложение IV, част I, допълнение 2 от Директива 2007/46/ЕО, въведено с т. 1, б. „б“ от приложението по чл. 1 от Регламент (ЕС) № 183/2011, е регламентирана процедура за индивидуално одобряване на нови комплектовани превозни средства от категории M1 и N1, произведени в трети държави или за трети държави. С предложения проект на наредба се изменят и допълват алтернативните изисквания за индивидуално одобряване на нови превозни средства от категории M, N и O, независимо дали същите са произведени в държава членка на Европейския съюз или в трета държава. В тази връзка предложението не е свързано с обхвата на представения за обществено обсъждане проект на Наредба за изменение и допълнение на Наредба № 60.  2. Коментарът не съдържа предложение по представения за обществено обсъждане проект на наредба.  3. Коментарът не съдържа предложение по представения за обществено обсъждане проект на наредба.  4. Коментарът не съдържа предложение по представения за обществено обсъждане проект на наредба.  5. Коментарът не съдържа предложение по представения за обществено обсъждане проект на наредба.  6. Коментарът не съдържа предложение по представения за обществено обсъждане проект на наредба.  7. Коментарът не съдържа предложение по представения за обществено обсъждане проект на наредба. |
| 8. Допълнение № 3 към Приложение № 10 да остане като процедура за индивидуално одобряване на до 100 бр. нови моторни превозни средства от категории M, N и O, които могат да бъдат произведени, регистрирани, продадени или пуснати на пазара за една година в Република България. За разлика от серийно производство на нови пътни превозни средства (ППС) в голяма или малка серия, предлаганата бройка е за всички ППС, без изискване за тип, или сумарно за всички типове ППС, ако има такива. | 8. Не се приема. | 8. Съгласно чл. 70, ал. 1 от Наредба № 60 (член 24, параграф 1 от Директива 2007/46/ЕО) индивидуално одобряване на ново превозно средство може да се извърши независимо дали превозното средство е уникално или не. В тази връзка няма основания за въвеждане на ограничение за броя на превозните средства, на които може да се извърши индивидуално одобряване. |
| 9. Ред 2А от таблицата в Допълнение № 3 да не се изменя. Предлаганото изменение е по-рестриктивно, отколкото изискванията за вредни емисии в т. 2 и 2А от таблиците в Регламент (ЕС) № 183/2011 г. на Комисията. | 9. Не се приема. | 9. Действащите към момента изисквания за индивидуално одобряване на нови превозни средства са изцяло приравнени с изискванията за ЕО одобряване на типа на превозни средства. Практиката показва, че това създава ненужни тежести и загуби особено за малките производители на превозни средства. С предложения проект се предвижда за определяне на емисиите от леки превозни средства да се провежда изпитване от тип I в съответствие с приложение III на Регламент (ЕО) № 692/2008, като се използват коефициентите на влошаване, посочени в точка 1.4 от приложение VII на същия регламент, а за приложими гранични стойности да се използват посочените в таблица 1 и таблица 2 от приложение I на Регламент (ЕО) № 715/2007. Предложените с § 1, т. 1 от проекта на наредба изисквания в ред 2А от таблицата в допълнение № 3 от приложение № 10 на Наредба № 60 са идентични с тези, посочени в ред 2А от таблиците в т. 1, б. „б“ от приложението на Регламент (ЕС) № 183/2011. Разпоредбите на ред 2 от таблиците в т. 1, б. „б“ от приложението на Регламент (ЕС) № 183/2011 допускат да се издава индивидуално одобряване за нови превозни средства, произведени в трети държави или за трети държави, чиито емисии отговарят на Директива 70/220/ЕО. За гарантиране на по-високо ниво на опазване на околната среда не е подходящо за целите на индивидуалното одобряване на нови превозни средства по чл. 70, ал. 1 от Наредба № 60 да се допуска одобряването на превозни средства, чиито емисии отговарят на Директива 70/220/ЕО, която е отменена от 1 януари 2013 г. |